રાજકોટ પશ્ચિમની બેઠક એ ભાજપનો ગઢ છે. 1985થી આ બેઠક પર ભાજપનો કબજો છે. રાજકોટ પશ્ચિમની આ બેઠકમાં એવો રેકોર્ડ છે કે વજુભાઇ વાળા સતત સાત ટર્મથી જીત્યા છે અને પાર્ટી માટે બે વખત રાજીનામું પણ આપી ચૂક્યાં છે. રાજકોટ બેઠકનો એવો પણ ઇતિહાસ છે કે 1975માં ભાજપ ન હતું પરંતુ તેના સ્થાને જનસંઘ હતો. 1975ની ચૂંટણીમાં જનસંઘના ઉમેદવાર અરવિંદ મણિયારને ટીકીટ મળી હતી અને તેઓ ચૂંટણી જીતી ગયા હતા. 1985 પછી પાર્ટીએ આ બેઠક વજુભાઇ વાળાને આપી દીધી છે. 1967ની ચૂંટણીમાં સમાજવાદી પાર્ટીના એમ.પી. જાડેજા આ બેઠક પરથી વિજયી થયા હતા. 1972માં કોંગ્રેસના પ્રદ્યુમનસિંહ જાડેજાનો વિજય થયો હતો. અરવિંદ મણિયાર પછી આ બેઠક પરથી 1980માં કોંગ્રેસના મણીભાઇ રાનપરા વિજયી થયા હતા, જ્યારે 1985થી આ બેઠક ભાજપ પાસે છે અને તેમાં વજુભાઇ વાળાનો દબદબો રહ્યો છે. આ બેઠકના બે બાય ઇલેક્શનમાં મુખ્યમંત્રીઓ વિજયી બન્યા છે. 2002ની પેટાચૂંટણીમાં પહેલાં નરેન્દ્ર મોદી અને છેલ્લી પેટા ચૂંટણીમાં વિજય રૂપાણી આ બેઠક પરથી 23740 મતની સરસાઇ સાથે જીત્યા છે.